Det Europæiske Økonomiske og Sociale Udvalgs udtalelse om "Kommissionens forslag til Rådets direktiv om ændring af direktiv 88/407/EØF om fastsættelse af de veterinærpolitimæssige krav i forbindelse med handelen inden for Fællesskabet med tyresæd og indførsel heraf"

(KOM(2002) 527 endelig - 2002/0229 (CNS))

(2003/C 85/12)

Rådet besluttede den 9. oktober 2002 under henvisning til EF-traktatens artikel 37 at anmode om Det Europæiske Økonomiske og Sociale Udvalgs udtalelse om det ovennævnte emne.

Det forberedende arbejde henvistes til EØSU's Faglige Sektion for Landbrug, Udvikling af landdistrikterne og Miljø, som udpegede Leif E. Nielsen til ordfører. Sektionen vedtog sin udtalelse den 13. november 2002.

Det Europæiske Økonomiske og Sociale Udvalg vedtog på sin 395. plenarforsamling af 11. og 12. december 2002, mødet den 11. december, følgende udtalelse med 103 stemmer for og 2 hverken for eller imod.

1. Resume af Kommissionens forslag

1.1. Rådets direktiv 88/407/EØF fastsætter en række detaljerede veterinære krav i forbindelse med handel med tyresæd og indførsel heraf.

Kommissionens ændringsforslag har til formål:

- at muliggøre oplagring af tyresæd i sædbanker på andre steder end den tyrestation, hvor sæden blev opsamlet;

- på baggrund af nye videnskabelige data og de nye bestemmelser, som Det Internationale Kontor for Epizootier (OIE) har fastsat, at ændre de dyresundhedsmæssige betingelser for indsættelse af tyre på tyrestationer, især i forbindelse med infektion med bovin herpesvirus 1 (IBR/IPV) og bovin virus diarre (BVD/MD);

- at forenkle proceduren for godkendelse af tyrestationer i tredjelande. Disse lister over godkendte tyrestationer ændres hyppigt af formelle grunde på grundlag af oplysninger fra myndighederne i tredjelande vedrørende adresse, navn, ny virksomhed mv.;

- at give Kommissionen mulighed for efter komitologiproceduren at ændre bilagene til direktiv 88/407/EØF, som omfatter tekniske spørgsmål vedrørende godkendelse af tyrestationer og betingelser for indsættelse af tyre på stationerne.

2. Generelle bemærkninger

2.1. Produktion og omsætning af tyresæd og embryoner i EU har hidtil fundet sted i tilknytning til godkendte tyrestationer i regi af kooperativer og foreninger med stærk lokal landbrugsmæssig forankring. Trods uhindret distribution gennem disse omsætningsled af sæd og embryoner fra andre medlemslande og tredjelande, er det muligt gennem udvælgelsen at tilgodese en række specifikke krav i avlsprogrammerne vedrørende f.eks. sundhed, udelukkelse af uønskede genetiske egenskaber eller tilpasning til regionale eller lokale forhold. Omsætning af tyresæd udgør samtidig det økonomiske fundament for avlsarbejdet i kvægavlsforeningerne. I tilfælde af problemer eller skadestilfælde garanterer den gældende ordning med anerkendte tyrestationer tillige en tilsvarende sikkerhed og et tilsvarende produktansvar, hvilket ikke længere ville være muligt, såfremt systemet ændres i dette omfang

2.2. Muligheden for at etablere sædbanker adskilt fra en tyrestation(1) vil medføre en liberalisering af markedet til fordel for en "inseminerings-industri" af mere international karakter, som distribuerer tyresæd og embryoner gennem lokale lagre. Det medfører alvorlig risiko for en underminering af det hidtidige system samt for tiltagende centralisering i udvælgelse, produktion og distribution af avlsmateriale. Konsekvensen kan blive en gradvis ændring af avlsmål og manglende alsidighed i avlsmaterialet med mere "strømlinede produktionsdyr" som resultat, hvilket kan påvirke såvel den fremtidige kvægavl i mere ensidig retning som bestræbelserne for bæredygtig udvikling og et multifunktionelt landbrug i EU. Indskrænkningen af den genetiske mangfoldighed illustreres også af det forhold, at antallet af stamdyr i f.eks. "Holstein-Friesian"-avlen sandsynligvis allerede nu ligger på under 40; Kommissionens forslag kunne indebære en yderligere indskrænkning.

2.3. Selv om der med forslaget stilles samme veterinære krav til sædbanker som for hidtidig opbevaring af tyresæd i tilknytning til tyrestationerne, er distributionen fra sædbank til besætning alene underlagt nationale veterinære krav. En liberaliseret distribution til besætningerne fra lokale sædbanker uden for kvægavlsforeningernes overvågning, kontrol og ekspertise kan medføre øget risiko for udbredelse af smitsomme sygdomme og genetiske defekter.

2.4. Spredning af smitsomme husdyrsygdomme i EU kan få alvorlige konsekvenser. Senest har mund- og klovesygeepidemien i UK med al ønskelig tydelighed vist de mulige socio-økonomiske konsekvenser af denne sygdom. Herudover kan nævnes en række andre smitsomme kvægsygdomme som tuberkulose, brucellose, IBR, BVD, m.v. Der er derfor grund til den størst mulige agtpågivenhed over for alle risikofaktorer, herunder ikke mindst i kontakten til de enkelte besætninger.

2.5. Det indre marked med principiel fri omsætning af levende dyr over større afstande, større besætninger og stærkere koncentrationer af husdyr i visse regioner, øger samtidig risikoen for spredning af smitsomme sygdomme samt de socio-økonomiske konsekvenser af eventuelle udbrud.

2.6. Udtagning, opbevaring, indførsel, distribution og anvendelse af sæd og embryoner udgør i denne forbindelse en alvorlig smitterisiko, hvor der er grund til særdeles strenge kontrolforanstaltninger. En sædportion fra et ejakulat kan f.eks. anvendes til 2000 insemineringer, og en evt. smitte kan spredes til et tilsvarende antal besætninger i flere medlemsstater.

2.7. Ovennævnte aspekter gør sig med stigende kraft gældende efter udvidelsen, herunder ikke mindst for så vidt angår avlsudvikling og mulig dominans af "inseminerings-industrielle interesser" i de nye medlemslande. Hertil kommer præcedens for fremtidige parallelle regelsæt, som f.eks. på svineområdet. Af disse grunde kræver forslaget en mere dybtgående overvejelse af de mulige konsekvenser.

3. Særlige bemærkninger

3.1. Med det foreslåede regelsæt kan en sædbank importere og eksportere sæd og embryoner. Det er derfor nødvendigt at fastlægge klare procedurer for den lokale embedsdyrlæge for kontrollen med overholdelse af reglerne. De gældende bestemmelser om handel med sæd garanterer i tilstrækkelig grad den nødvendige sikkerhed på et højt niveau både for så vidt angår den dyrlæge, der foretager insemineringen, og avlerne, hvilket ikke fuldt ud ville være tilfældet i alle sædbanker.

3.2. Det er nødvendigt at registrere producenterne af tyresæd for at sikre sporbarheden i omsætningsleddene fra udtagning til brug i besætningerne. Det må være et ufravigeligt krav, at omsætningen kun sker "one-way" fra producent til lager og fra lager til kvægbedrift, uden mulighed for returnering.

3.3. Indførsel af sæd og embryoner fra tyrestationer og sædbanker i tredjelande forudsætter sikre kontrolforanstaltninger og mulighed for sporing i tilfælde af risiko for udbrud af smitsomme husdyrsygdomme. Det er bl.a. nødvendigt at sikre registrering og overvågning af tyrestationer i tredjelande, fra hvilke tyresæd importeres til sædbanker i EU, således at de veterinære myndigheder i pågældende medlemsland umiddelbart kan træffe de nødvendige forholdsregler i tilfælde af efterfølgende sygdomsproblemer.

3.4. Med henblik på at effektivisere indsættelsen af tyre til de godkendte tyrestationer foreslås følgende tilføjelser:

- Når undersøgelserne nævnt i forslagets bilag B, kapitel I, stk. 1, pkt. (d) og (e) gennemføres i tyrestationens karantæne eller isolationsstald, skal karantæneperiodens begyndelse regnes fra datoen for indsamling af samples af undersøgelserne i (d) og ikke datoen for modtagelse af resultaterne, hvilket kan være op til to uger senere. Intervallet mellem undersøgelserne nævnt i pkt. (d) og (e) vil således være 21 dage, hvilket svarer til den internationale standard fra OIE.

- Undersøgelserne for campylobacter og trichomonas, som kræver påvisning af bakterier i stedet for serologisk påvisning, bør gennemføres efter 7 dages karantæne, og ikke 21 dage som foreslået. Dette vil muliggøre en tidlig identifikation af inficerede dyr og i tilfælde af infektion gøre det muligt at gennemføre alle undersøgelser inden for karantæneperioden.

3.5. Ifølge forslagets artikel 3 er handel med og indførsel af sæd, som der er udstedt certifikat for i henhold til de hidtil gældende regler, tilladt i seks måneder efter ikrafttrædelsen af direktivet. Formuleringen er uklar i visse sproglige versioner, ligesom den rejser væsentlige spørgsmål vedrørende de eksisterende lagre, som ifølge almindelig praksis normalt anvendes i en længere periode.

4. Konklusion

4.1. Til trods for at ændringsforslagene i flere år har afventet udarbejdelsen af en standard fra OIE, bl.a. vedrørende vaccination for IBR, finder EØSU ikke, at ændringsforslaget vedrørende sædbanker kan godkendes i den foreliggende form. EØSU kan derimod tilslutte sig de tre øvrige ændringsforslag.

Bruxelles, den 11. december 2002.

Roger Briesch

Formand for

Det Europæiske Økonomiske og Sociale Udvalg

(1) Der er med det nuværende regelsæt kun mulighed for etablering af "satellitlagre" i tilknytning til en tyrestation.